তাঁরা ‘বোল্ড’। তাঁরা ‘বিউটিফুল’। এবং তাঁরা সমকামী। তাঁরাই এখন গোটা ভারতের চোখের মণিও! তাঁদের জীবনযাপনের ছোট্ট একটা ভিডিও এখন সারা ভারতের চর্চার কেন্দ্রে। মুহূর্তের মধ্যে একজনের ফোন থেকে অন্যের ফোনে শেয়ার হচ্ছে তাঁদের যুগলকথা। ইউটিউবেও ঝড় উঠেছে ভিডিওটা দেখার জন্য। হালফিলে দুই নারীর দাম্পত্য নিয়ে একটা বিজ্ঞাপন বানিয়ে ফেলেছে এক সংস্থা। এটাই ভারতের প্রথম লেসবিয়ান বিজ্ঞাপন। আর, এই মুহূর্তে সারা ভারতের সবচেয়ে প্রিয় বিজ্ঞাপন বললে বোধহয় ভুল হয় না। আদপেই নয়। সেই বিজ্ঞাপন বলছে, এক মেয়ের আশঙ্কার কথা। এত দিন সে সুখেই ছিল তার মনের মানুষটির সঙ্গে। কিন্তু, এ বার তার ভয়ের একটা জায়গা তৈরি হচ্ছে। তাদের সুখের নীড়ে আসছেন অন্য মেয়েটির মা-বাবা। তাদের দু’জনের কেউই নিজেদের সম্পর্কটাকে লুকিয়ে রাখতে চায় না পরিবারের কাছ থেকে। কিন্তু, পরিবার যদি সায় না দেয়? তাই সে খুব ভয়ে ভয়ে জিজ্ঞেস করেছে ভালবাসার মানুষটাকে, “আমি চাই তোমার মা আমায় পছন্দ করুন! করবেন তো?” পরিবার তো বটেই, সারা ভারত নির্দ্বিধায় মেনে নিয়েছে তাদের সম্পর্ক। বিজ্ঞাপনটির জনপ্রিয়তা তো সে কথাই বলছে। ইন্টারনেটে চোখ রাখলেই এখন দেখা যাচ্ছে বিজ্ঞাপনটির স্বপক্ষে অগুনতি মানুষের সমর্থন। উত্তরটা এখনই দেওয়া মুশকিল। তবে শুরুটা যে হয়ে গিয়েছে, তা নিঃসন্দেহে বলাই যায়। কিছু দিন আগেই তো এক প্রবাসী মা তাঁর ছেলের জন্য সৎপাত্র চেয়ে বিজ্ঞাপন দিয়েছেন কাগজে। সেই বিজ্ঞাপনও তুমুল হইচই ফেলেছিল সোশ্যাল নেটওয়ার্কে। হইচই ফেলছে বাঙালি পরিচালক মৈনাক ভৌমিকের সদ্য মুক্তি পাওয়া ছবি ‘ফ্যামিলি অ্যালবাম’। এই ছবিতে স্বস্তিকা মুখোপাধ্যায় এবং পাওলি দামকে দেখা গেছে সমকামী চরিত্রে অভিনয় করতে।